Hongkong: Politiet sier rettssikkerheten er «nær kollaps»
Situasjonen i Hongkong har ikke roet seg etter de kaotiske tilstandene som rådet mandag hvor blant annet en mann ble påtent av demonstranter og en demonstrant ble skutt av politiet. Situasjonen er nå så ille at det går på rettssikkerheten løs, ifølge politiet. Hongkongs rettssikkerhet er nå på randen av kollaps etter mer enn fem måneder med protester, advarer politiet. Det skriver flere medier, blant annet BBC. Tusenvis av demonstranter har blokkert veier og satt opp barrikader etter at de inntok byens finansdistriktet ved lunsjtider tirsdag. Ifølge South China Morning Post prøver demonstrantene å legge press på de lokale styresmaktene ved å lamme byen.På universitetet i Hongkong, The Chinese University of Hong Kong, har politiet avfyrt tåregass og gummikuler mot demonstrantene som satte opp barrikader på universitetsområdet. Politiet har vanligvis ikke adgang til universitetene uten en ransakelsesordre, men ifølge en talsmann for politiet ble inntrengningen rettferdiggjort av at politiet hadde vært «under angrep» skriver NTB. En rekke studenter ble arrestert da politiet gikk inn på universitetsområdet.Protestene i Hongkong startet da det omstridte lovforslaget om utlevering av mistenkte kriminelle Hongkong-borgere til Kina kom opp i juni. Lovforslaget ble tidligere i september trukket tilbake. Hongkongs leder Carrie Lam gikk dermed med på å innfri ett av de fem kravene til demonstrantene. Men demonstrantene er ikke fornøyde før alle de fem kravene er innfridd.
Demonstrasjoner som har vart i over fem måneder begynner å tære på politiet.